《桂枝香 其一 次荆公韵，送费钟石少宰之南都》
明代·夏言

长空极目。见几度冥鸿，南飞肃肃。剧想钟陵山色，烟霞如簇。

石头城外长江水，趁西风、乱帆遥矗。杨柳秦淮，蒹葭鹭渚，旧游未足。

念十载、红尘驰逐。叹松菊幽盟，易寒难续。白发盈巾，总为是非荣辱。

桂树洲边乡水畔，但芳草、年年增绿。何时携手，归钓水溪一曲。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。